SKRIFTLIG FORESPØRGSEL E-1476/02

af Cristiana Muscardini (UEN) til Kommissionen

(27. maj 2002)

Om: Identitetstyveri i USA

Det italienske dagblad Corriere della Sera bragte lørdag den 4. maj 2002 en artikel om et nyt fænomen, der bekymrer de amerikanske myndigheder. Der er ved at opstå et egentligt marked for personoplysninger lige fra hemmelige sygesikringsnumre til kreditkortenes 14 cifre. Ifølge officielle skøn er mellem 500 000 og 700 000 amerikanere hvert år udsat for denne form for tyveri. Men det, der virkelig bekymrer den amerikanske justitsminister, John Ashcroft, er terrorismen (to af de 19 bødler fra Twin Towers brugte falske kørekort fra New Jersey). Selv om meddelelsen kommer fra USA, er systemet til salg af personoplysninger globalt, idet det drejer sig om internettet.

1. Har Kommissionen kendskab til disse alarmende oplysninger?

2. Ved den, om der findes skøn vedrørende denne form for forbrydelser i medlemsstaterne?

3. Har den allerede underrettet Europol, så der kan iværksættes grundige undersøgelser vedrørende denne nye form for forbrydelse?

4. Mener den i betragtning af, hvad der sker i USA, ikke, at det er nødvendigt at opstille regler for internettet, i det mindste for så vidt angår sikkerheden i forbindelse med behandling af personoplysninger?

Svar afgivet på Kommissionens vegne af Frederik Bolkestein

(16. juli 2002)

1. Kommissionen er bekendt med det stigende problem med identitetstyveri (misbrug af person- og bankoplysninger), som truer finanssektoren i USA og Canada. Emnet blev for nylig forelagt og drøftet på et møde i Ekspertgruppen for Forebyggelse af Svig, der fungerer som styringsgruppe for gennemførelsen af handlingsplanen til bekæmpelse af svig og forfalskning i forbindelse med andre betalingsmidler end kontanter(1).

2. Der foreligger i øjeblikket kun statistiske oplysninger over den samlede finanssektor for Det Forenede Kongerige, hvor identitetstyveri er den hurtigst voksende form for svig med en stigning på 165 % fra 1999 til 2001 (hvor der blev registreret 53 000 tilfælde).

3. Nej, men Europol deltog i ovennævnte møde.

4. EU-reglerne for beskyttelse af personoplysninger er fastsat i to direktiver, nemlig et generelt direktiv og et sektordirektiv for telesektoren(2). Begge indeholder bestemmelser til begrænsning og beskyttelse af behandlingen af personoplysninger, også på internet. Direktiverne fastsætter arten og omfanget af lovlig behandling af personoplysninger, opstiller sikkerhedsforholdsregler og bestemmer, at der skal fastsættes passende retsmidler og klagemidler af anden art til afhjælpning af tilfælde, hvor reglerne tilsidesættes. De begrænsninger, der gælder for indsamlingen og den videre anvendelse af personoplysninger, er generelt meget strengere i EU end i USA.

Sikkerhedsbrister i e-handelsdatabaser, hvor hackere skaffer sig adgang til kundernes personoplysninger og kreditkortnumre, vækker også stor bekymring. Forebyggende tiltag som f.eks. sikkerhedskrav til online-handlere, der accepterer betalingskort, drøftes som led i nævnte handlingsplan til bekæmpelse af svig. Ud over Rådets rammeafgørelse af 28. maj 2001 om bekæmpelse af svig og forfalskning i forbindelse med andre betalingsmidler end kontanter(3) er der også taget skridt til at forbedre sikkerheden på internet. Desuden har Kommissionen den 19. april 2002 forelagt et forslag til rammeafgørelse om angreb på informationssystemer(4), som behandler de nye og alvorligste former for kriminelle handlinger mod informationssystemer, slår til lyd for it-sikkerhed og sikrer, at EU's retshåndhævende myndigheder kan tage affære over for denne type cyberkriminalitet.

(1) Kommissionens meddelelse om forebyggelse af svig og forfalskning i forbindelse med andre betalingsmidler end kontanter, KOM(2001) 11 endelig udg., http://europa.eu.int/comm/internal_market/en/finances/payment/fraud/index.htm.

(2) Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri bevægelighed for sådanne oplysninger, EFT L 281 af 23.11.1995, og Europa-Parlamentets og Rådets direktiv 97/66/EF af 15. december 1997 om behandling af personoplysninger og beskyttelse af privatlivets fred inden for telesektoren, EFT L 24 af 30.1.1998, som vil blive ajourført og erstattet af et nyt direktiv, der vedtages formelt af Europa-Parlamentet og Rådet i juli 2002.

(3) EFT L 149 af 2.6.2001.

(4) KOM(2002) 173 endelig udg.